Trelis/gawiki huggingface dataset:
Thomas Charles-Edwards. Ollamh emeritus ag Ollscoil Oxford is ea Thomas Mowbray Charles-Edwards, FRHistS, FLSW, FBA (rugadh 11ú Samhain 1943) Bhí sé ina Jesus Professor of Celtic agus ceapadh ina chomhalta é ag an ollscoil úd.
Beatha.
Cuireadh oideachas air ag Ampleforth College sula ndeachaigh sé chun Stair a dhéanamh ag Corpus Christi College, Oxford, áit a bhain sé doctorate amach tar éis dó "Diploma in Celtic Studies" a dhéanamh faoi Sir Idris Foster. Rinne sé staidéir ag Institiúid Ard-Léinn Bhaile Átha Cliath ón mbliain 1967 go dtí 1969. Chuaigh sé ansin go Corpus Christi College mar Comhalta Taighde Sóisearach agus Comhalta Staire siar ceapadh é ina Ollúnacht Ceilteach.
Tá saineolas cuí aige i réimse staire agus teangacha na Breataine Bige agus na hÉireann le linn na Ré Dhorcha Gaelaí agus na Ré Dorcha féin, a tharla tar éis chliseadh na hImpireachta Rómhánaí san iarthair.
Tá sé ina Chomhalta an Royal Historical Society, Comhalta an British Academy Comhalta Bunaidh an Learned Society of Wales. Toghadh é mar bhall onórach d'Acadamh Ríoga na hÉireann sa bhliain 2007.
Thomas Charles Edwards, chéad Phríomhoide Aberystwyth University, ba ea a shin-seanathair.
Charles Maturin. Ministir Eaglais na hÉireann agus scríbhneoir, de shliocht Úgónach, ab ea Charles Maturin (25 Meán Fómhair 1782 – 30 Deireadh Fómhair 1824).
Tá clú ar a leabhar "Melmoth the Wanderer". bunchloch na gluaiseachta Gotaí in Éirinn. Díol an príomhcharachtar a anam leis an diabhal.
Óráidí iontach ar Shráid Aungier i mBÁC agus treascrach, ní raibh na heaspaig  róshásta lena chuid amaidí. Thochail Maturin uaigh dó féin agus d'éag 30 Deireadh Fómhair 1824, in aois 42 dó. 
Oidhreacht.
Sean-uncail Oscar Wilde ar thaobh a mháthar ab ea Maturin. Sebastián Melmonth an t-ainm a thug Wilde air féin nuair a seiceáil sé isteach in óstán i dtuaisceart na Fraince agus é ar deoraíocht tar éis teacht amach as Príosún Reading.
"Melmoth" an teideal ar úrscéal Sarah Perry sa bhliain 2018, agus ba í úrscéal ghotach "Melmoth the Wanderer" a spreag é.
Hubert Thomas Knox. Staraí Éireannach ba ea Hubert Thomas Knox MRIA FRSAI (1845–1921).
Teaghlach.
An tríú mac ba ea é le Charles Knox as Baile an Róba, a bhí ina Ard-Sirriam Mhaigh Eo sa bhliain 1860 agus coirnéal i Mílíste Thuaisceart Mhaigh Eo. Lady Louisa Browne, deirfiúr George Browne, 3ú Marcas Sligigh, ba ea a mháthair. Bhí a dheartháir is sine, Charles Howe Cuff Knox, ina Ard-Sirriam Mhaigh Eo sa bhliain 1873, coirnéal sa 3ú cathlán desna Fiannóglaigh Chonnacht agus captaen an 8ú Hussars. 
James Cuffe, 1d Bharún Thír Amhlaidh ba ea a shin-seanathair.
Gairm bheatha.
Cuireadh oideachas air ag Windlesham House School agus Harrow School.
Rinne sé Dlí ag Middle Temple ag tosú sa bhliain 1863 agus glacadh leis mar abhcóide sa bhliain 1868. Bhí sé ar feadh scaithimh sa Indian Civil Service ag Visakhapatnam, agus freisin sa Nilgiris district.
Scríobh sé roinnt leabhar fair stair na hÉireann. Toghadh é mar comhalta an Royal Society of Antiquaries of Ireland sa bhliain 1896.
Aicme creidimh (reiligiún). Foghrúpa daoine den aon reiligiún amháin, leis na traidisiúin agus féiniúlacht chéanna, is ea sainaicme creidimh, nó aicme creidimh. Mar shampla, laistigh den Chríostaíocht, faightear Caitlicigh, Anglacánaigh, Preispitéirigh agus mar sin de.
Asarbaiseánaigh. Is grúpa eitneach Áiseach iad na Asarbaiseánaigh. Is í an Asarbaiseáinis a bpríomhtheanga.
David Tweed. Polaiteoir Aontachtach agus gníomhaí aontachtach ab ea David Tweed, nó Davy Tweed (13 Samhain 1959 – 28 Deireadh Fómhair 2021).
Bhí obair ag Tweed mar phreabaire agus doirseoir slándála ar feadh na mblianta.
Rugbaí.
D'imir Tweed ar cheithre ócáid i 1995 d'fhoireann rugbaí na hÉireann.
Polaiteoir.
Iarbhall den Ord Oráisteach a bhí ann. Chaith sé seal ina chomhairleoir áitiúil sa Bhaile Meánach. ar son an DUP"." Toghadh é sna blianta 1997, 2001 agus 2005. Toghadh é in 2010 ar son pháirtí an Glór Traidisiúnta Aontachtach.
Feachtas seicteach.
Bhí ainm Tweed in airde i 1996 as an bpáirt a ghlac sé san fheachtas seicteach in aghaidh an phobail Chaitlicigh i Harryville ar an mBaile Meánach. Bhí Tweed i measc slua dílseoirí a dhéanadh imeaglú gach tráthnóna Dé Sathairn - agus laethanta eile - ar dhaoine a bhí ag dul ar Aifreann sa séipéal Caitliceach ansin. 
Trí bliana a mhair an feachtas fuatha áirithe sin. Rinneadh loitiméireacht ar an séipéal go minic freisin. Leagadh Our Lady Church in 2012.
Péidifileach.
In 2012, ciontaíodh Tweed i mí-úsáid ghnéis a dhéanamh ar leanaí idir 1988-1996. Ach ceithre bliana ina dhiaidh sin, scaoileadh saor é ó phríosún ar phointe teicniúil dlí agus cuireadh a chiontú ar ceal.
Bás.
Maraíodh Tweed i dtionóisc bhóthair i gCo Aontroma ar 28 Deireadh Fómhair 2021. Bhí sé ag tiomáint gluaisrothair nuair a d'imigh sé den bhóthar i nDún Sobhairce i dtuaisceart an chontae ag thart ar 16.30.
Dúirt ceannaire an pháirtí sin Jim Allister gur údar mór bróin bás Tweed.
Dé-eildrin. Is feithidicíd í an dé-eildrin ar comhdhúil orgánach de chuid an chlóirín í, cosúil leis an DDT. Tháinig sí an chéad uair in úsáid sna 1940idí, agus bhítí an-dóchasach aisti ar dtús, ó chreidtí go bhféadfaí an DDT a chaitheamh i dtraipisí agus feithidicíd ab fhearr ná í ar fáil. Faraor bhí an locht céanna ar an dé-eildrin agus a bhí ar an DDT, nó déanann an dá chomhdhúil carnadh sa bhiashlabhra. Thairis sin, tá sí níos contúirtí don duine ná an DDT féin. Mar sin, d'éirigh an chuid ba mhó de thíortha an domhain as an dé-eildrin a úsáid.
Creidtear go bhfuil baint ag an dé-eildrin le galar Parkinson agus ailse na gcíoch, agus í ag déanamh dochair do chóras imdhíonachta, córas atáirgthe agus néarchóras an duine. Le fírinne tá sé cruthaithe go bhfuil sí níos docharaí do na daoine agus do na mamaigh eile ná do na feithidí féin. 
Tá gaol dlúth ag an dé-eildrin leis an eindrin, feithidicíd eile den chineál chéanna, agus í ag déanamh damáiste d'orgánach an duine cosúil leis an dé-eildrin. Steiré-isiméirí iad an dé-eildrin agus an eindrin, is é sin níl de dhifríocht eatarthu ach struchtúr tríthoiseach na móilín.
Gluais de théarmaí pócair. Seo a leanas gluais de théarmaí pócair a úsáidtear sa chluiche cártaí seo. Chomh maith leis na téarmaí atá liostaithe anseo, tá na mílte téarmaí sa chaint neamhfhoirmeálta ann. Ní foclóir foirmiúil é seo; fágtar sonraí úsáide beachta agus iliomad bríonna a bhfuil dlúthbhaint acu ar lár anseo i bhfabhar caitheamh go beacht leis na buneilimintí. 
Sa ghluais seo téarmaí Béarla liostaithe in ord aibítre in éineacht le téarmaí coibhéiseacha nó malartacha Gaeilge.
Crith talún Liospóin (1755). Tharla crith talún ollmhór i Liospóin, príomhchathair na Portaingéile, ar 1 Samhain 1755, de 7.7̘+ ar an scála Richter b'fhéidir. 
Scriosadh an chathair. Maraíodh idir 12,000-50,000. 
Buaileadh an tír go dona; tháinig an seanréimeas polaitíochta faoi bhagairt.
Bratach na hIodáile. Toghadh Bratach na hlodáile go hoifigiúil an 7 Eanáir 1797. Tá baint ag an mbrat le hamhrán náisiúnta na hIodáile. I measc na leasainmneacha a thugtar ar bhratach na hIodáile, tá “Tricolore Italiano”.
Tá sé comhdhéanta de thrí dath éagsúla go hingearach. Léiríonn gach ceann acu dathanna na hIodáile, a stair fhada.
Orania. Is pobal bán san Afraic Theas í an Orania i dTuaisceart Rinn, san Afraic Theas. Is pobal leath-uathrialach é atá comhdhéanta den chuid is mó de Afrikaners. Afracáinis agus Béarla a labhraíonn siad den chuid is mó.
Aigéad hipeaclórúil. Is é an t-aigéad hipeaclórúil an ceann is laige d'ocsaigéid an chlóirín, agus is í an uimhir ocsaídiúcháin atá ag an gclóirín ann ná +I. HClO an fhoirmle, ach is fearr HOCl a úsáid má theastaíonn fíorstruchtúr an mhóilín a léiriú. Ní féidir an t-aigéad hipeaclórúil a aonrú ón uisce, chomh héagobhsaí is atá sé mar chomhdhúil. Cé gur aigéad lag é, is ocsaídeoir láidir é, agus is í an úsáid is mó a bhaintear as an aigéad seo ná úsáid an ocsaídeora. Ocsaídeoirí iad na hipeaclóirítí freisin, mar a thugtar ar shalainn an aigéid hipeaclórúil. Ós rud é gur ocsaídeoirí iad, tagann na hipeaclóirítí isteach áisiúil sa bhléitseáil agus mar fhrithsheipteáin, is é sin, leis na baictéir a mharú i gcneánna.
Má thuaslagtar gás clóirín san uisce, is éard a gheofar ná aigéad hidreaclórach HCl agus aigéad hipeaclórúil HClO. Sórt díréiriúcháin atá i gceist leis an imoibriú seo.
Eindrin. Is éard atá i gceist leis an eindrin nó "(1R,4S,5R,8S)-1,2,3,4,10,10-heicseaclóra-6,7-eapocsa-1,4,4a,5,6,7,8,8a-ochtaihidri-1,4:5,8-dhémheatana-naftailéin" ná ceimiceán tocsaineach a d'úsáidtí mar fheithidicíd - is é sin, mar nimh le feithidí a mharú - agus mar nimh in aghaidh na n-iasc (éiscicíd) agus na gcreimirí (creimiricíd). Ba iad ceimiceoirí na mórghnólachtaí úd Shell agus Velsicol Chemical a tháirg na chéad eiseamail eindrin thiar sa bhliain 1950. Ba ghnách eindrin a dhíol mar thuaslagán ineiblithe ar a dtugtaí Endrex. Sa deireadh thiar áfach fuarthas amach gur dual don eindrin carnadh a dhéanamh sa bhiashlabhra agus san orgánach daonna féin, cosúil leis an DDT, agus dá réir sin tá cosc curtha ar úsáid na nimhe seo ina lán tíortha.
Is stéiré-isiméir de chuid na dé-eildrine í an eindrin, is é sin níl de dhifríocht idir an dá chomhdhúil seo ach an struchtúr tríthoiseach. An fhoirmle struchtúrtha dhéthoiseach a tharraingeofá, abair, ar an bpáipéar, is ionann í don dá cheann acu.
Aildrin. Is éard atá i gceist leis an aildrin ná ceimiceán a d'úsáidtí, sna laethanta a bhí, mar fheithidicíd, is é sin mar nimh le feithidí a mharú. Comhdhúil orgánach de chuid an chlóirín atá inti, cosúil leis an DDT, an dé-eildrin agus an eindrin, agus is gnách "na horgánaclóiríní clasaiceacha" a thabhairt ar na comhdhúile áirithe seo, ós rud é go raibh siad go léir in úsáid go forleathan le linn an Dara Cogadh Domhanda agus go gairid ina dhiaidh sin. Nuair a fuarthas amach, áfach, go raibh siad á gcarnadh sa bhiashlabhra agus in orgánach an duine agus na n-ainmhithe, d'éirigh an chuid ba mhó den chine dhaonna astu.
Gleann Nibheis. Is gleann é Gleann Nibheis (Béarla:"Glen Nevis") i Loch Abar, sna Garbhchríocha, leis an Ghearasdan ag a bhun. Tá raon na Maman ina teorainn aige ó dheas, agus ó thuaidh tá na sléibhte is airde sa Bhreataine Mhór: Beinn Nibheis, Càrn Mór Dearg, An t-Aonach Mòr, agus An t-Aonach Beag.
Ag leanúint suas an gleann, ag taisteal ó dheas ón Ghearasdan, is gleann beag é an gleann ar dtús, le hionad campála agus brú óige. Ritheann bóthar poiblí 10 km suas an gleann. Tar éis 7 km tá uillinn sa ghleann; casann an gleann soir agus athraíonn an bóthar ina raon singil. Tar éis an charrchlóis ag deireadh an bhóthair, tá an gleann ina scornach 2 km ar fhad, agus tá sé deacair an cosán a leanúint go dtí an gleann uachtarach atá sách síochánta. Is é Iontaobhas John Muir a chothaíonn an cosán feadh Bheinn Nibheis. Anseo ag ceann an ghleanna uachtair tá droichead sreinge trasna na habhann, an t-Uisge Nibheis, both glasála do theach na n-aoirí roimhe seo, agus ceann de na heasanna is airde sa Bhreatain Mhór, an Steall. Tugtar Steall ar an bhothán freisin.
Marcus Mac Conghail. Is file, scríbhneoir agus ceoltóir é Marcus Mac Conghail atá lonnaithe idir Baile Átha Cliath agus Gaillimh. D’fhoilsigh Coiscéim "Ceol Baile (Dánta agus Amhráin)" cnuasach filíochta leis in 2014 agus bronnadh Duais Michael Hartnett air sa bhliain 2015. Is ball den bhanna IMLÉ a bhí ann, ‘tuar dóchais do thodhchaí an cheoil nua-chumtha i nGaeilge'.
Foilsíodh dánta leis in Feasta, Southword Journal, The Stinging Fly, Comhar, agus in "Poetry Ireland Review". Léigh sé ag Fíochán Filí i Heilbhic, Cúirt sa Ghaillimh, An Fhéile Bheag Filíochta ar an mBuailtín, Ó Bhéal i gCorcaigh, Fleadh Phádraig i mBéal Feirste, Staccato i mBÁC, The International Literature Festival Dublin, agus ag Imram. Craoladh a shaothar ar an raidió agus ar an teilifís in Éirinn agus bhí sé le clos ar BBC Radio 4 mar chuid de chlár ar nua-fhilíocht na Gaeilge.
Chuir sé leabhairín mangaire in eagar sa bhliain 2014, "Línte Leictreacha" an t-ainm a bhí air. Cnuasach a bhí ann a bhailigh dánta ó fhilí an Phubaill Ghaeilge ag an bPicnic Leictreach le chéile. Oibríonn sé le Raidió na Gaeltachta.
Sraith Raidió agus Leabhar.
Sraith raidió a bhí i Meascra a craoladh ar RnaG. Níor tugadh mar threoir ach píosa a chur ar fáil nach rachadh mórán thar na cúig nóiméad agus guth a chur leis ansin sa stiúideo ar ball. Cuireadh leabhar amach faoin teideal "Meascra ón Aer". Tagann ábhar an leabhair seo ón tsraith raidió ‘Meascra’ a rinne Mac Conghail do Raidió na Gaeltachta. Iarracht a bhí sa tsraith ardán a thabhairt don scríbhneoireacht nua agus ábhar siamsaíochta agus machnamh a chur ar fáil. Tá meascán mór ábhar sa leabhar – aistí agóide, gearrscéalta, dánta, cuimhní cinn agus eile agus is iontach an réimse ábhar, stíleanna agus guthanna atá ann le 40 scríbhneoir éagsúil lena n-áirítear Caitríona Ní Chléirchín, Eoghan Mac Giolla Bhríde, Biddy Jenkinson, Antain Mac Lochlainn, Réaltán Ní Leannáin, Aindrias Ó Cathasaigh, Caitlín Nic Íomhair agus Cathal Póirtéir.
Cás R v Penguin Books Ltd. Cúiseamh, a bhain le foilsiú an úrscéil 𝙇𝙖𝙙𝙮 𝘾𝙝𝙖𝙩𝙩𝙚𝙧𝙡𝙚𝙮'𝙨 𝙇𝙤𝙫𝙚𝙧 le D.H. Lawrence, ab ea R v Penguin Books Ltd. sa bhliain 1960 i Sasana. Bhí cás an ionchúisimh bunaithe ar an "Obscene Publications Act 1959". 
Imeachtaí.
Chuir Lawrence an leabhar amach sa bhliain 1928, ach dáileadh é ar bhonn príobháideach. 
Ar thaobh an ionchúisimh sa bhliain 1960, bhí an t-abhcóide míchlúiteachMervyn Griffith-Jones ann mar ionchúisitheoir. Chuir sé an cheist ar an ngiúiré, 'Ar mhaith leat go léifeadh do bhean chéile nó do sheirbhísigh leabhar dá leithéid?'. Ní raibh ann ach ach graostacht faoi scáth na healaíne, a dúirt an t-ionchúiseamh..
Ar 2 Samhain 1960, thug giúiré de chuid an tSean-Bhábhúin fíorasc neamhchiontachta sa chás. An lá dár gcionn, dár gcionn, dhíol Penguin 200,000 cóip den leabhar, agus dhá mhilliún idir 3 Samhain - 15 Nollaig.
Ceaptar go forleathan sa lá atá inniu ann gur thuar na n-athruithe sóisialta agus cultúrtha a tharla sa Ríocht Aontaithe agus i dtíortha eile san Iarthar sna 1960idí a bhí sa chinneadh seo. Bhí an triail ina chor cinniúnach chomh maith i bhforbairt dhlíthe na graostachta i Sasana agus sa Bhreatain Bheag,v
Tionchar.
Sa bhliain 2009 scríobh An Dochtúir Eoin O'Dell (An Scoil Dlí, Coláiste na Tríonóide) postáil blag maidir leis na torthaí a bhí ar chásanna dlí faoin úrscéal i Stáit Aontaithe Mheiriceá agus sa Ríocht Aontaithe. Féach anseo .
Donnchadh Ó Corráin. Staraí Éireannach agus Ollamh Emeritus le Stair Meánaoise ag Coláiste na hOllscoile, Corcaigh ("CnOC") ba ea Donnchadh Ó Corráin (28ú Feabhra 1942 – 25ú Deireadh Fómhair 2017). Bhain sé céim BA sa stair agus Gaeilge ag CnOC sa bhliain 1964.
D'fhoilsigh sé saothair ar na Cogaidh Lochlannacha, Éire roimh ré na Normannach agus bunús ainmneacha Gaeilge. I dteannta lena phost ag CnOC, bhí postanna aige i gColáiste na hOllscoile, BÁC, Ollscoil Cambridge, Ollscoil Pennsylvania, Ollscoil Oslo agus Ollscoil Oxford, áit a bhí sé ina Chomhalta Taighde Sinsearach Cuartaíochta de Balliol College.
Ba é siúd a bhunaigh agus a stiúraigh na tionscadail ArCH, MultiText (nach maireann) agus CELT. Toghadh é mar bhall d'Acadamh Ríoga na hÉireann sa bhliain 1982. Go gairid roimh a bhás, foilsíodh a mhórshaothar "Clavis Litterarum Hibernensium".
Henry Luttrell (Seacaibíteach, 1655–1717). Seacaibíteach agus saighdiúir ab ea Henry Luttrell (timpeall 1655– 22 Deireadh Fómhair 1717).
Feall.
Seacaibíteach ar dtús, rinne Luttrell feall agus chuaigh sé sna hUilliamaítigh agus tháinig bhí droch-cháil air. ‘Ba mhinic tú ag díol na sleanncán’, a scríobh an file Seán Ó Tuama.
Feallmharú.
Ar 3 Samhain 1717, fuair Luttrell goin a báis nuair a lámhachadh é ar Ché na gCeannaithe i mBÁC, agus é ina chathaoir iompair. Beart díoltais de shórt éigin a bhí ann, cinnte, ach níl a fhios againn inniu cé a rinne an choir nó cén fáth. 'Comhcheilg de chuid na bpápairí', a dúirt Teach na gComóntach i mBaile Átha Cliath ag an am. Ach banaí cruthanta ba ea Luttrell agus namhaid go leor aige. 
Truaillíodh a uaigh cúpla bliain níos déanaí agus rinneadh iarracht a gharmahc a mharú chomh maith.
Músaem Cuimhneacháin an Uileloiscthe, Stáit Aontaithe Mheiriceá (Washington, DC). Tá Músaem Cuimhneacháin an Uileloiscthe, Stáit Aontaithe Mheiriceá i Washington, DC (United States Holocaust Memorial Museum, USHMM)). 
Óstálann an músaem taispeántais bhuana maidir leis an Uileloscadh agus cinedhíothú (agus ar líne, go leor acmhainní agus ábhair).
Is é is aidhm leis an músaem guth a thabhairt do mharthanóirí an Uileloiscthe, i dtionscadal ar a dtugtar ‘Behind Every Name a Story’. Aistí a scríobh marthanóirí nó a dteaghlaigh atá sa tionscadal seo.
Díbheálaí. Féile Hiondúch na soilse is ea Diwali nó Díbheálaí, de ghnáth le linn mhí na Samhna (agus mí Dheireadh Fómhair uaireanta). Baineann an dáta leis an ngealach agus athraíonn an dáta ó bhliain go bliain, de réir fhéilire na gealaí.
Is í an fhéile is mó san India í, ach bíonn daoine ar fud an domhain ag ceiliúradh freisin. Glaonn daoine Féile na Soilse ar Díbhealaí mar go mbíonn lampaí beaga ar lasadh. 
Déanann muintir na hIndia ceiliúradh ar feadh cúig lá. Ceiliúrann Suícigh agus Búdaithe áirithe an t-am seo chomh maith ar fud na Áise (úsáideann siad ainmneacha difriúla b'fhéidir).
Seasann an Fhéile seo do bhua na maithe ar an olc. Ceiliúradh an fhómhair atá ann freisin.
Ceiliúradh.
Fógraíodh ceannaireacht Rishi Sunak ar Díbheálaí, B'iontach an t-athrú é i scéal Sunak a chaill rás ceannaireachta na dTóraithe in aghaidh Liz Truss i mí Mheán Fómhair 2022.
Ramayana. Dán eipiciúil is ea an Ramayana, nó scéal Rama agus Sita, scríofa i Sanscrait, idir an 7ú-3ú haois roimh Chríost.
Cuireann an scéal síos ar bhua na maithe ar an olc, agus an dóchas sa dorchadas, srl. Tá cosúlachtaí ann idir scéal Rama agus Sita agus scéal Mhuire agus Iósaf, nó an scéal faoi imeacht na nGiúdach ó Iarúsailéim, dídeanaithe iad go léir. 
Deoraíocht.
Ag tarraingt dó ar dheireadh a réimis roghnaigh Dasaratha, rí Ayodha, a mhac Rama le bheith mar oidhre air. Ba mhian lena bhean Kaikeyi go mbeadh Bharata, mac eile dá gcuid, mar oidhre ina áit. Bhí Kaikeyi den bharúil go dtiocfadh mí-ádh uirthi mura ndéanfaí rí de Bharata agus mura ndéanfaí Rama a dhíbirt chun na coille go ceann ceithre bliana déag.
D’aontaigh an rí go drogallach, mar sin chaith Rama ceithre bliana déag ar deoraíocht lena bhean álainn Sita agus lena dheartháir Laksmana. D’fhág siad a raibh acu de mhaoin shaolta agus chaith siad saol crua faoin choill.
Fuadach.
Nuair a chuala Ravana, rí deich-gceannach na ndeamhan a bhí ina rí ar oileán darbh ainm Lanka, iomrá ar áilleacht Sita shocraigh sé go mbeadh sí aige féin. Chuaigh sé i riocht fir naofa agus chas sé uirthi sa choill. I ndiaidh dó intinn Rama agus Laksmana a bhaint di, sciob sé leis Sita go Lanka.
An fháinne.
Chaith Sita a cuid ama faoi bhrón i ndiaidh Rama i ngairdín Ravana ar Lanka. Ag an am céanna chuaigh Rama agus Laksmana le cuidiú a iarraidh ar Hanuman, rí na moncaithe, teacht uirthi. Thosaigh Hanuman ar chuardach Sita trí choiscéim mhór a ghlacadh anonn go Lanka. Tháinig sé ar Sita agus chuir sé in iúl di gur theachtaire ó Rama é trí fháinne Rama a thaispeáint di. Bhí lúcháir an tsaoil ar Sita; d’éalaigh Hanuman agus d’inis sé do Rama cá raibh sí.
Tarrtháil.
Thóg Rama, Laksmana, Hanuman, agus a arm de mhoncaithe droichead trasna go Lanka le tarrtháil a thabhairt ar Sita. I ndiaidh dóibh cath fada a dhéanamh le sléanna, boghanna agus saigheada, mharaigh Rama rí deich-gceannach na ndeamhan Ravana.
Diva.
Cionn is go raibh na ceithre bliana déag caite, d’fhill Rama agus Sita ar Ayodha agus rinneadh rí agus banríon díobh. Bhí an oiread sin áthais ar na daoine iad a fheiceáil ar ais gur chuir siad soilse beaga taobh amuigh de na tithe acu ionas go bhfeiceadh Rama agus Sita an bealach rompu. Tugadh diva ar na soilse seo agus sin an fáth ar tugadh ‘Diwali’ ar an fhéile.
Hiodraisín. Comhdhúil dhénártha nítrigine agus hidrigine é an hiodraisín a bhfuil dhá adamh nítrigine agus ceithre adamh hidrigine inti, agus nasc comhfhiúsach amháin idir an dá adamh nítrigine. Mar sin, is í an fhoirmle cheimiceach atá ag an hiodraisín ná NH2NH2. Le teas an tseomra agus faoi bhrú aeir an tseomra, is leacht gan dath é an hiodraisín agus boladh na hamóinia as - tá sé an-ghaolmhar leis an amóinia ó thaobh na ceimice de. Nimh láidir atá ann don orgánach dhaonna, agus is dual dó dul trí thine go furasta. Úsáidtear mar bhreosla sna spásárthaí é.
Nimh láidir atá sa hiodraisín. Cosúil leis an amóinia is bun í, is é sin imoibrionn sí leis na haigéid.
Foisgéin. Gás nimhe í an fhoisgéin nó an chlóiríd charbóinile a bhfuil an fhoirmle cheimiceach COCl2 aige. Níl dath ar bith ann, agus is deacair an fhoisgéin a aithint ar an mboladh nuair nach bhfuil tiús ard ann san aer: leis an bhféar nuaghearrtha is mó a dhealrófá é. San am chéanna, is nimh láidir í an fhoisgéin a oibríonn ar na scamhóga cosúil leis an gclóirín, is é sin spreagann sí éidéim na scamhóg: carntar leacht sna scamhóga a thachtfaidh an t-othar. 
Bhaintí úsáid as an bhfoisgéin mar arm ceimiceach ollscriosta sa Chéad Chogadh Domhanda. Ba mhinic a mheasctaí tríd an gclóirín é, agus is é an t-ainm a bhí ar an meascán seo ná an "White Star", toisc gur ghnách na coimeádáin a mharcáil le réalta bhán. Tá an fhoisgéin níos nimhiúla ná an clóirín, agus ní aithneofá boladh na foisgéine thar bholadh an fhéir i machaire an áir. Ón taobh eile de, an dochar a dhéanann an fhoisgéin do na scamhóga bíonn sé sách fadaraíonach ag teacht i gcrann: is féidir leis an saighdiúir a ndeachaigh an gás i bhfeidhm air lá amháin a chaitheamh ag cur catha fós sula dtitfidh sé as a sheasamh. 
Ba iad na Francaigh a bhain an chéad úsáid as an bhfoisgéin i bpáirc an áir sa bhliain 1915. Maidir leis na Gearmánaigh d'úsáid siad foisgéin an chéad uair i Mí na Nollag den bhliain chéanna, measctha tríd an gclóirín, i Wieltje in aice le hYpres sa Bheilg. De na saighdiúirí a maraíodh le gás sa chogadh sin ba í an fhoisgéin ba trúig bháis don fhormhór mhór acu. Mar sin féin níor chuimhnigh an saol mór uirthi i ndiaidh an chogaidh mar a chuimhnigh sé ar an ngás mustaird (an "chros bhuí").
Jessica Walter. B'aisteoir Meiriceánach í Jessica Walter. Rugadh é i Nua-Eabhrac ar 31 Eanáir 1941. Bhí cáil bainte amach aice mar an carachtar Lucille Bluth ar an gclár teilifíse Arrested Development. Fuair sí bás ar 24 Márta 2021.
Woolworths (siopa ilrannach). Siopa ilrannach agus miondíoltóir ab ea Woolworths. D'oscail Frank Winfield Woolworth na doirse don chéad uair ar 22 Feabhra 1879 in Utica, Nua-Eabhrac. D'fhás sraith siopaí sna Stáit Aontaithe tamall gairid ina dhiaidh sin.
Eoraip.
Osclaíodh an chéad siopa Woolworths sa Ríocht Aontaithe i Learpholl ar 5 Samhain 1909, agus an-eagar ar an ócáid. Ceolfhoireann a bhí ann fiú. An lá dár gcionn, chuaigh an pobal ar mire ag siopadóireacht; trathnóna, bhí na seilfeanna folamh, agus rud ar bith fágtha sa siopa.
Osclaíodh F. W. Woolworth don chéad uair in Éirinn ar 23 Aibreán 1914 ar Shráid Grafton agus ar High Street, Béal Feirste ar 6 Samhain 1915. 
Meath.
Tháinig athrú ó bhonn ar Woolworths sna Stáit Aontaithe sna 1990idí-2000idí; rinneadh "Foot Locker" as na siopaí de réir a chéile.
Chuaigh Woolworths faoi leachtú faoi dheireadh sa bhliain 2008/2009 sa Ríocht Aontaithe, Tuaisceart Éireann san áireamh.
Liotúirge (reiligiún). Urnaí phoiblí na n-eaglaisí is ea liotúirge, agus foirm an adhartha phoiblí nó na foirmlí agus na deasghnátha a bhaineann leis.